Ísland hefur, ásamt EFTA-ríkjunum Noregi og Liechtenstein, náð samkomulagi við bresk stjórnvöld um nýjan fríverslunarsamning. Samningurinn veitir gagnkvæman aðgang að mörkuðum þegar kemur að vöru- og þjónustuviðskiptum og opinberum innkaupum. Samningaviðræður um fríverslunarsamning hófust formlega í september á síðasta ári en bráðabirgðasamningur hefur verið í gildi frá áramótum til að bregðast við útgöngu Breta úr Evrópusambandinu.
Það eru gríðarlegir hagsmunir í húfi. Það er afskaplega mikilvægt að við séum með aðgang og séum með ekki síðri aðgang heldur en samkeppnisaðilar okkar þegar kemur að þessum næst mikilvægasta markaði okkar. Þannig að þetta er mikið gleðiefni að við séum búin að klára þennan samning. Hvað felst í honum?
Hann felst í því að við erum með aðgang inn á þennan markað með okkar helstu útflutningsvörur og þjónustu sem er lykilatriði. Síðan er ýmislegt annað í samningnum sumt sem hefur ekki verið áður í fríverslunarsamningum eins og með jafnréttismálin og það er tekið á umhverfismál og ýmsum öðrum þáttum.